**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.05.2019, ora 08.00 – 08.05.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.05.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 07.05.2019, la ora 13:00, **AVERTIZAREA HIDROLOGICĂ Nr. 10 – COD GALBEN / COD PORTOCALIU**, valabilă în intervalul *07.05.2019, ora 14:00 – 08.05.2019, ora 16:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Vişeu, Iza, Tur, Someş, Mureş, Olt, Suceava, Moldova, Bistriţa, Trotuş, Bârlad*, cu posibile depăşiri ale **COTELOR DE APĂRARE**, în care se precizează următoarele:

**- COD GALBEN:**

„*În intervalul 07.05.2019, ora 14:00, – 08.05.2019, ora 16:00, pe râurile din bazinele hidrografice: Vişeu, Iza, Lăpuş (judeţul Maramureş), Tur (judeţul Satu Mare), Someşul Mare (judeţul Bistriţa Năsăud), Mureş – bazin amonte confluenţă Arieş (judeţele Harghita, Bistriţa Năsăud şi Mureş), Târnava Mică, Târnava Mare (judeţele Harghita, Mureş, Sibiu şi Alba), Olt – bazin amonte S.H. Hoghiz (judeţele Harghita, Covasna şi Braşov), afluenţii Oltului aferenţi sectorului aval S.H. Hoghiz – amonte S.H. Cornet (judeţele Braşov, Harghita şi Sibiu), Trotuş – bazin superior şi afluenţi bazin mijlociu şi inferior (judeţele Harghita, Neamţ, Bacău şi Vrancea), Bistriţa – bazin superior şi afluenţi bazin mijlociu şi inferior (judeţele Harghita, Suceava, Neamţ şi Bacău), Moldova – bazin superior şi afluenţi bazin mijlociu şi inferior (judeţele Suceava şi Neamţ), Suceava – bazin superior şi afluenţi bazin mijlociu şi inferior (judeţul Suceava), Bârlad – sector aval S.H. Băceşti (judeţele Vaslui şi Galaţi).*”

**- COD PORTOCALIU:**

„*În intervalul 07.05.2019, ora 14:00, – 08.05.2019, ora 06:00, pe râurile din bazinele hidrografice: Someşul Mare – bazin superior şi afluenţi (judeţul Bistriţa Năsăud), Târnava Mică – afluenţii aferenţi sectorului amonte S.H. Târnăveni, Târnava Mare – afluenţii aferenţi sectorului amonte S.H. Sighişoara (judeţele Harghita şi Mureş).*

*În intervalul 07.05.2019, ora 14:00, – 08.05.2019, ora 10:00, pe râurile din bazinele hidrografice: afluenţii Oltului aferenţi sectorului aval S.H. Sf. Gheorghe - amonte S.H. Sebeş Olt (judeţele Harghita, Covasna, Braşov şi Sibiu), Bârlad – sector S.H. Negreşti - S.H. Bârlad (judeţul Vaslui).*”

Această **AVERTIZARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, BACĂU, BISTRIŢA-NĂSĂUD, BRAŞOV, COVASNA, GALAȚI, HARGHITA, MARAMUREŞ, MUREŞ, NEAMȚ, SATU MARE, SIBIU, SUCEAVA, VASLUI şi VRANCEA (15 prefecturi) – COD GALBEN*;

*- BISTRIŢA-NĂSĂUD, BRAŞOV, COVASNA, HARGHITA, MUREŞ, SIBIU şi VASLUI (7 prefecturi)--COD PORTOCALIU.*

**RÂURI**

**Debitele au fost în creștere**, ca urmare a precipitațiilor căzute în interval și propagării, exceptând râurile din bazinele superioare ale râurilor Crasna, Barcău, Crişuri unde au fost în scădere şi râurile din Dobrogea unde au fost staţionare.

Ca urmare a precipitațiilor cu caracter torențial, însemnate cantitativ, căzute în interval şi propagării, s-au produs scurgeri importante pe versanţi, torenţi, pâraie, viituri rapide cu efecte severe de inundaţii locale pe unele râuri mici şi creşteri importante de debite şi niveluri cu depăşiri ale **COTELOR DE APĂRARE** pe râurile din bazinul hidrografic Bârlad şi bazinele superioare ale Someşului, Mureşului şi Oltului.

Se situează peste:

- **COTELE DE ATENŢIE** râurile la staţiile hidrometrice: Tur – Călineşti Oaş (350+20)-jud. SM, Crasna – Domăneşti (400+51)-jud. SM, Valea Luncanilor – Chitid (240+5)-jud. HD, Niraj – Cinta (370+20)-jud. MS, Târnava Mică – Bălăuşeri (180+21)-jud. MS,Timiş – Grăniceri (600+52)-jud. TM, Bârzava – Partoş (50+68)-jud. TM, Olt – Hoghiz (300+40)-jud. BV, Tutova – Puieşti (250+20)-jud. VS, Sacovăţ – Ţibana (300+67)-jud. IS, Berheci – Feldioara (300+16)-jud. GL, Prut – Oroftiana (370+50), Bârlad - Negreşti (500+48)-jud. VS.

În interval s-au situat peste:

- **COTA DE PERICOL** râurile la staţiile hidrometrice: Bârlad - Negreşti (750+71)-jud. VS;

- **COTA DE INUNDAȚIE** râurile la stațiile hidrometrice: Budac – Budacu de Jos (190+38)-BN, Nirajul Mic – Miercurea Nirajului (300+10)-jud. MS, Tutova – Puieşti (300+29)-jud. VS;

- **COTELE DE ATENȚIE** râurile la stațiile hidrometrice: Ilva – Poiana Ilvei (150+7)-jud. BN, Sieu – Domneşti (210+48)-jud. BN, Dipşa – Viile Tecii (200+40)-jud. BN, Glodeni – Mureş (180+12)-jud. MS, Niraj – Miercurea Nirajului (175+35)-jud. MS, Homorodul Mare – Sânpaul (250+2)-jud. HR, Homorod (Ciucaș) – Dumbrăviţa (250+22)-jud. BV.

Debitele se situează în general la valori în jurul și peste mediile multianuale lunare.

Este în vigoare **ATENȚIONAREA HIDROLOGICĂ nr. 10** din 07.05.2019, iar în interval au fost emise **4 AVERTIZĂRI și ATENȚIONĂRI HIDROLOGICE** pentru fenomene imediate.

**Debitele vor fi în creştere,** ca urmare a precipitațiilor în curs, a celor prognozate și propagării, exceptând râurile din bazinele hidrografice: Crasna, Barcău, Crișuri, Bârzava, Caraș, Nera, Cerna, şi bazinele superioare ale Timişului, Jiului, Argeşului, Ialomiţei, Buzăului, Putnei, Rm, Sărat, Trotuşului, Bistrita, Moldova, Buzău şi Bârlad, unde vor fi în scădere şi râurile din Dobrogea unde vor fi staţionare.

Se vor situa peste **COTELE DE ATENȚIE** unele râuri din nordul, centrul şi estul ţării cu valori de până la 50 de cm.

Rămâne în vigoare **ATENȚIONAREA HIDROLOGICĂ nr. 10** din 07.05.2019.

**DUNĂRE**

**Debitul la intrarea în ţară (secţiunea Baziaş) în intervalul 07.05 – 08.05.2019 a fost în scădere, având valoarea de 6300 m3/s**, sub media multianuală a lunii mai (7250 m3/s).

În aval de Porţile de Fier, debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi staţionar (6300 m3/s).**

În aval de Porţile de Fier debitele vor fi în creștere.

**2.** **Situaţia meteorologică în intervalul 07.05.2019, ora 09.00 – 08.05.2019, ora 06.00**

**ÎN ŢARĂ**

Procesul de răcire a cuprins și regiunile centrale, estice și sud-estice, unde scăderea de temperatură față de intervalul anterior a fost de peste 10 grade, astfel la nivelul întregii țări vremea a devenit deosebit de rece pentru prima decadă a lunii mai. La mai mult de jumătate din stațiile din rețeaua meteorologică națională au fost consemnate noi recorduri zilnice ale valorilor diurne de temperatură, iar la 15 dintre acestea s-au stabilit recorduri lunare. Cerul a fost noros și temporar a plouat și cu caracter de aversă, pe arii extinse în Maramureș, Transilvania, Muntenia, cea mai mare parte a Moldovei și Dobrogei și pe arii restrânse în celelalte regiuni. În zona de munte au predominat ninsorile, astfel stratul de zăpadă nou depus a mai crescut cu până la 11 cm în Masivul Făgăraș și măsura la ora 21 până la 198 cm la stația meteo Bâlea-Lac. Izolat, la munte, cantitățile de apă au depășit 20 l/mp. Spre sfârșitul intervalului, cerul a devenit variabil în sud-vestul teritoriului. Vântul a prezentat intensificări temporare în cea mai mare parte a țării, cu viteze mai mari în sud-vest, centru și nord-est, unde au fost viteze, în general de 55...65 km/h, iar în zona montană înaltă, izolat a depășit la rafală 80...90 km/h spulberând zăpada. Temperaturile maxime s-au încadrat între 5 grade la Întorsura Buzăului, Huedin, Târgu Mureș Parc, Târnăveni, Suceava și Rădăuți și 18 grade la Sfântu Gheorghe Deltă, iar la ora 06.00, temperatura aerului era cuprinsă între 1 grad la Câmpulung Muscel și 10 grade la Târgu Jiu și Drobeta Turnu Severin.

***Observație:*** *începând de ieri dimineață, de la ora 06.00, au fost în vigoare 10 mesaje pentru fenomene meteorologice periculoase imediate, 1 avertizare cod portocaliu emisă de SRPV Timișoara și 9 atenționări cod galben, dintre care 4 emise de SRPV Timișoara, 3 emise de SRPV Craiova și 2 emise de SRPV Bacău.*

**LA BUCUREŞTI**

Vremea a continuat să se răcească, chiar accentuat față de ziua precedentă, devenind deosebit de rece pentru această dată. Cerul a fost noros și temporar a plouat pe parcursul zilei, iar cantitățile de apă înregistrate au fost de până la 15 l/mp. Temperatura maximă a fost de 12 grade la Afumați și Filaret și de 13 grade la Băneasa. La ora 06.00 se înregistrau 6 grade la Băneasa și 7 grade la Afumați și Filaret.

**3. Prognoza meteorologică în intervalul 08.05.2019, ora 09.00 –09.05.2019, ora 09.00**

**ÎN ŢARĂ**

Vremea va fi rece, deși valorile termice vor marca o creștere ușoară față de intervalul anterior. Cerul va fi mai mult noros în jumătatea de est a țării, unde pe arii restrânse, ziua, vor fi precipitații slabe sub formă de ploaie, iar la munte mixte. În restul teritoriului înnorările vor fi temporare, iar condițiile de ploaie reduse. Vântul va sufla slab și moderat, cu intensificări în prima parte a intervalului la munte, în special pe creste, precum și în Moldova, Dobrogea și estul Munteniei, zone în care la rafală se vor atinge viteze cuprinse în general între 50 și 60 km/h. Temperaturile maxime se vor situa în general între 10 și 20 de grade, iar cele minime între -2 și 8 grade, mai ridicate pe litoral, spre 10 grade, dar și mai scăzute în estul Transilvaniei, unde vor fi în jurul a -3 grade. În zonele de deal și depresionare pe arii restrânse va fi brumă.

**LA BUCUREŞTI**

Vremea se va menține rece, deși valorile termice vor crește față de ziua precedentă. Cerul va avea înnorări ziua, iar noaptea va fi variabil. Vântul va sufla slab până la moderat. Temperatura maximă se va situa în jurul valorii de 16 grade, iar cea minimă va fi de 5...7 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că la 07.05.2019, la ora 08:00, au fost semnalate irizații de natură uleioasă pe suprafața râului Bahlui, pe raza municipiului Iași, județul Iași, din dreptul gurii de vărsare a colectorului CFS I al SC APA VITAL SA până în zona pod Sf. Ioan (pe o distanță de circa 2 km). Au fost prelevate probe de apă în diferite secțiuni ale surselor de poluare și pe tronsonul afectat al cursului de apă Bahlui care urmează a fi analizate în cadrul Laboratorului de calitate al A.B.A. Prut Bârlad. Echipe ale S.G.A. Iași au intervenit pe cursul de apă Bahlui prin montarea de baraje absorbante și colectarea materialului poluator.

***Garda Naţională de Mediu – Comisariatul Judeţean Harghita*** informează că la 07.05.2019, ora 09:00, în urma precipitațiilor din ultima perioadă, a fost antrenat sterilul din iazul de decantare nr. 2 din zona localității Harghita-Băi, județul Harghita. Se va reveni cu informații suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru 06.05.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.05.2019-07.05.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE